Kont taf li dawl żejjed jista' jagħmel ħsara lin-natura?
Imtella' Ġunju 23, 2020 Linji gwida mfassla mill-awtoritajiet tal-ambjent u l-ippjanar jipproponu li fl-applikazzjoni ta' proġetti kbar, l-iżviluppatur għandu jippreżenta rapport dwar kif għandu jitnaqqas l-impatt tat-tniġġis mid-dawl artifiċjali fiż-żona proposta għall-iżvilupp. It-tniġġis mid-dawl, għalkemm mhux fatali daqs it-tniġġis fl-arja, jaffettwa lill-bnedmin daqskemm jaffettwa l-flora u l-fawna. Linji gwida li tfasslu mill-Awtorità għall-Ambjent u l-Awtorità tal-Ippjanar għandhom l-għan fost oħrajn li jipproteġu l-għasafar tal-baħar u l-fkieren li jitilgħu l-art biex ibejtu, kif spjegat il-Kap Eżekuttiv tal-Awtorità għall-Ambjent, il-Perit Michelle Piccinino. "Aħna nieħdu miżuri li fl-area li tkun qed tiġi protetta naraw li ma jkunx hemm dawl li jtellef. Hemm għarfien li t-tniġġis minn dan id-dawl ikun qed jimpatta fuq dawn l-ispeċi," qalet il-Kap Eżekuttiv tal-Awtorità għall-Ambjent u r-Riżorsi Michelle Piccinino. It-tniġġis mid-dawl hu kkawżat l-aktar mid-dwal fit-toroq, fil-bajjiet, fil-lukandi u f'bini pubbliku fosthom is-swar u l-knejjes. Iċ-Chairman Eżekuttiv tal-Awtorità tal-Ippjanar, Martin Saliba, spjega li t-tip ta' fittings għad-dwal jistgħu jnaqqsu t-tniġġis billi jidderieġu d-dawl lejn fejn hu meħtieġ. "Sempliċiment bozza fit-triq illum hawn mezz kif din il-bozza tagħti biss illuminazzjoni fil-parti fejn trid tixgħel biss, il-parti tat-triq," qal iċ-Chairman Eżekuttiv tal-Awtorità tal-Ippjanar, Martin Saliba. Is-Sur Saliba qal li l-linji gwida qed jipproponu li ma' applikazzjoni ta' żvilupp kbir, l-iżviluppatur irid jippreżenta rapport dwar it-tniġġis mid-dawl. "Żviluppi ta' ċertu kobor bħal bini industrijali, bini sportiv għax dak ukoll joħloq light pollution u hemmhekk se nitolbu dan ir-rapport biex jindirizza tal-impatt tad-dawl artifiċjali," qal iċ-Chairman Eżekuttiv tal-Awtorità tal-Ippjanar, Martin Saliba. Il-Ministru għall-Ambjent, Aaron Farrugia, qal li dawn il-linji gwida qegħdin għall-konsultazzjoni pubblika. "Dawn il-linji gwida jiggwidana għall-iżvilupp kbir li jista' jkollna fiż-żmien li ġej kif ukoll nagħżlu postijiet li huma żoni rurali fejn huma mudlama u nibqgħu ngawdu s-sema matul il-lejl," qal il-Ministru għall-Ambjent, Aaron Farrugia. Il-konsultazzjoni pubblika tagħlaq fil-bidu ta' Awwissu.